Le fa go ntse jalo, o ka tswa o ipotsa gore a tota go a kgonega gore motho a fetogele ruri. Sekaseka sekai seno sa mmatota. Martín * o ne a na le go omanya mosadi wa gagwe fa pele ga bana ba bone le go mo itaya botlhoko. Ka letsatsi lengwe, boemo bo ne jwa nna maswe thata mo e leng gore bana ba ne ba tshwanelwa ke go ya go kopa thuso kwa baagelaning. Morago ga dingwaga di le mmalwa, lelapa leo le ne la simolola go ithuta Baebele le Basupi ba ga Jehofa. Martín o ne a ithuta gore o tshwanetse go nna motho wa mofuta mang le gore o tshwanetse go tshwara batho ba bangwe jang. A o ne a kgona go fetoga? Mosadi wa gagwe a re: “Mo nakong e e fetileng, monna wa me o ne a fetoga motho o sele fa a galefile. Ka ntlha ya seno, botshelo jwa rona bo ne bo ne bo tlhakatlhakane thata ka lobaka lo loleele. Ga ke na mafoko a go leboga Jehofa go bo a thusitse Martín go fetoga. Jaanong ke rre yo o molemo le monna yo o molemo.”